Diari Oficial de la Generalitat Valenciana


Sumari del DOGV 10864, del 26-02-2025 (2025/2182)

RESOLUCIÓ de 20 de gener de 2025, de la Direcció General d’Urbanisme, Paisatge i Avaluació Ambiental, per la qual es formula un informe d’impacte ambiental del projecte de sondeig per a l’aprofitament d’aigües subterrànies, parcel·la 34, polígon 05, del terme municipal d’Ibi. Expedient: (3636644) 319/2024/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10133

Data del DOGV
:   26-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/2182

CVE
:   PQHT-P-6800-8389

Data del document
:   20-01-2025

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Descriptors 

:   * Ibi
    * impacte ambiental

«Informe d’impacte ambiental

Expedient: (3636644) 319/2024/AIA.

Títol: projecte de sondeig per a l’aprofitament d’aigües subterrànies.

Titular: Salvador Martínez Torres i Salvadora Ramírez Raso.

Òrgan substantiu: Servici Territorial d’Indústria, Energia i Mines d’Alacant.

Ref. òrgan substantiu: ASOSUB/2024/57/03.

Localització: parcel·la 34, polígon 05, del terme municipal d’Ibi (Alacant).

Tramitació administrativa

El 06.09.2024, el Servici Territorial d’Indústria, Energia i Mines (d’ara en avant, STIEM) d’Alacant va traslladar a l’òrgan ambiental un document ambiental i el seu corresponent projecte, a fi de ser sotmés al procediment d’avaluació d’impacte ambiental simplificada, de conformitat amb la Llei 21/2013, de 9 de desembre, i el Reial decret 445/2023, de 13 de juny.

Consta l’informe de la Confederació Hidrogràfica del Xúquer de data 06.06.2024, emés amb caràcter genèric per a projectes de captacions d’aigües subterrànies de fins a 7.000 m3, que assenyala que la Confederació Hidrogràfica del Xúquer (CHX) valorarà les afeccions de la captació durant la tramitació del procediment establit en l’article 54.2 del text refós de la Llei d’aigües i sol·licita la inclusió en la resolució ambiental de la condició del no inici de les obres dels sondejos sense la inscripció prèvia en el registre d’aigües de l’organisme de conca. Així mateix, indica que, prèviament a l’inici dels treballs en la zona de policia de llit públic, s’haurà de comptar amb l’autorització de l’organisme de conca.

En els térmens de l’article 46 de la LEA, es formula consulta, en data 29.11.2024, a l’Ajuntament d’Ibi. Fins a la data d’emissió del present informe d’impacte ambiental, no consta cap contestació en este òrgan ambiental.

Vista la informació que s’inclou en l’expedient, es considera que es disposa d’elements de juí suficients per a fer l’avaluació d’impacte ambiental simplificada.

Criteris ambientals

Característiques del projecte

La finalitat del projecte és la realització d’un sondeig per a la captació d’aigües subterrànies en la parcel·la 34, polígon 05, del terme municipal d’Ibi (Alacant), la superfície total de la qual, segons el cadastre, és de 7.022 m2, que alberga una vivenda (173 m2) i per al proveïment de la qual es destinarà l’ús de l’aigua extreta, amb unes necessitats hídriques d’uns 500 m3/any, segons el projecte aportat.

Atenent les característiques de les formacions que es preveu travessar i els diàmetres que es pretén perforar, la realització del sondeig serà mitjançant el sistema de rotopercussió. Els materials predominants en el sondeig que es pretén trobar seran un paquet inicial de 100 m de grossària amb calcarenites oolítiques, arenoses, biosparites i biomicrites que s’alternen amb dèbils intercalacions margoses i d’arenisques micàcies amb ciment dolomític ferruginós i, damunt, 50 m de gresos gruixuts amb ciment dolomític ferruginós coronats per un últim banc amb passades microconglomeràtiques i el sostre dels quals mostra una superfície d’erosió amb incrustacions d’òxids de ferro. La perforació que es pretén realitzar arribarà als 130 m de profunditat i el diàmetre de perforació serà de 220 mm. La intubació definitiva de tota la columna de sondeig serà mitjançant una canonada de PVC, de 180 mm de diàmetre, 10 atm de pressió, que anirà cega fins al nivell piezomètric, i la resta, ranurada, per a evitar el seu rebliment. La bomba (situada a uns 90 m de profunditat), canonades d’impulsió i conducció s’instal·laran després de l’execució del sondeig.

Una vegada acabades les operacions d’aclarida i desbrossament, s’iniciaran les obres d’excavació d’acord amb l’espai necessari per a escometre els treballs. Prèviament a la realització del sondeig, es farà una bassa per a la recirculació de llots i detritus, en el mateix terreny, per a evitar que s’estenguen pels terrenys pròxims. Quan finalitzen els treballs, quedarà completament reblida pel seu detritus i pels terrenys extrets inicialment, que s’estendran sobre els depositats i deixaran la superfície restaurada. Es calcula un volum aproximat teòric de 4,94 m3  de detritus obtingut en la perforació més l’esponjament del material.

Quan acaben els treballs, es retiraran tots els equips i materials utilitzats durant l’obra, i es deixarà l’àrea en el seu estat inicial.

S’utilitzaran, en la mesura que siga possible, com a accessos i rutes de moviment de les obres, les esplanacions dels camins de servici, reduint al mínim els camins necessaris, amb la finalitat d’evitar destruccions no desitjades.

En la documentació aportada, s’estima un termini d’execució d’1 mes.

Ubicació del projecte

La zona a on es durà a terme el projecte es localitza en la parcel·la 34, polígon 05, del terme municipal d’Ibi (Alacant), propietat del promotor. Les coordenades UTM que corresponen al punt són (ETRS89, fus 30): X = 715.320; Y = 4.278.040; Z = 843 m s. n. m.

El sondeig està situat en sòl rústic d’ús agrari.

El punt de perforació se situa fora de l’àmbit d’espais naturals protegits o pertanyents a la Xarxa Natura 2000. Així mateix, el punt de perforació es troba a uns 60 metres de sòl catalogat com a forestal. S’aplicarà el compliment de les normes de seguretat en prevenció d’incendis que cal observar en l’execució d’obres, treballs i aprofitaments forestals que es realitzen en terreny forestal o en els seus voltants. Estes s’establixen en l’annex IX del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

L’àrea de treball a on es pretén fer el sondeig no es troba afectada per risc d’inundació segons la cartografia del PATRICOVA.

Atesa la classificació segons el Pla hidrològic 2022/2027 de la Confederació Hidrogràfica del Xúquer, el sondeig captarà aigües de la massa d’aigua subterrània amb codi 080.207 Foia de Castalla, la qual presenta un estat quantitatiu, qualitatiu i global bo, amb un volum de recursos disponibles de 3,5 hm3.

Característiques de l’impacte potencial

Durant la fase d’execució, la superfície afectada serà l’ocupada pels equips de perforació, canonades, maquinària auxiliar i bassa de llots naturals, i de recepció de detritus de la perforació. Els fluids que s’utilitzen durant la perforació seran aigua i, si fora necessari, escumant biodegradable.

Es produiran una sèrie d’impactes a l’atmosfera que suposen la generació de sorolls i vibracions, així com emissions en forma de partícules. Cal destacar que l’àrea de perforació es troba en una zona amb algunes vivendes disseminades, i la zona urbana més pròxima (Ibi) està a uns 3 km de distància, segons el visor de la IDEV, per la qual cosa estos impactes no es preveuen significatius. Es dotarà la infraestructura de perforació de captadors de pols i es farà una revisió i una neteja periòdica de la coberta vegetal pròxima.

La canonada definitiva de revestiment del sondeig haurà de sobreeixir per damunt de la superfície del terreny. Quan finalitze l’obra, es col·locarà una tapa o dispositiu de protecció de manera que no siga possible l’entrada d’objectes estranys en la perforació i quedarà senyalitzat adequadament per a facilitar la seua localització i evitar accidents.

Al marge de l’aprofitament hídric, l’ús de recursos naturals resulta irrellevant en esta classe d’obres, així com la generació de residus, més enllà del detritus generat per la perforació, als quals s’afigen els materials procedents de l’excavació de la bassa de llots, que, per la seua magnitud escassa, el caràcter terrigen i la naturalesa inerta, no constituiran un problema d’eliminació. El promotor indica en el document ambiental que disposarà d’una bassa per a llots i de recepció del detritus que sorgisca dels aqüífers. Quan finalitzen els treballs, quedarà completament reblida pel detritus mateix i pels terrenys extrets inicialment, que es redistribuiran sobre els depositats i deixaran la superfície restaurada. El risc d’accidents està regulat per les normes laborals i de seguretat minera, que competixen a l’òrgan substantiu, de manera que és poc probable que puguen arribar a tindre efectes ambientals de consideració.

L’actuació no afecta cap espai natural protegit ni pertanyent a la Xarxa Natura 2000. No es preveu un impacte significatiu sobre la vegetació, fauna ni biodiversitat, excepte aquell que es puga produir amb caràcter puntual i temporal durant l’execució dels treballs a causa de l’ús de la maquinària per al desbrossament, moviment de terres i perforació. La fauna afectada serà principalment invertebrada, i la vegetació, matoll la gran majoria. Tampoc es preveu cap afecció a altres elements ambientals ni historicoculturals coneguts o catalogats. No s’han detectat ni es preveuen afeccions a béns culturals, restes arqueològiques ni altres elements catalogats del patrimoni cultural valencià. No obstant això, s’adoptaran les mesures preventives i de control i seguiment per a comprovar el desenrotllament normal de les obres i per si es produïx qualsevol troballa fortuïta o situacions imprevistes.

No es preveu l’acumulació d’efectes negatius respecte d’altres projectes, i el promotor indica que no hi ha pous legalitzats en un radi inferior a 100 m. En tot cas, els possibles efectes hidrogeològics relatius a l’ús i el consum de recursos naturals (aigua) entren en les competències directes de l’organisme de conca que intervé en el tràmit mateix de concessió d’aprofitament.

De conformitat amb l’article 123 del Reial decret legislatiu 1/2001, de 20 de juliol, pel qual s’aprova el text refós de la Llei d’aigües, no es pot iniciar la construcció d’una obra hidràulica que comporte la concessió d’usos nous de l’aigua, sense que prèviament s’obtinga o es declare la concessió, l’autorització o la reserva demanials corresponents.

Conclusió

En els térmens previstos en l’article 47 de la Llei 21/2013, de 9 de desembre, i considerant els criteris de l’apartat A de l’annex III d’esta, es pot concloure que el projecte no tindrà efectes adversos significatius sobre el medi ambient i no requerix avaluació d’impacte ambiental ordinària.

Consideracions jurídiques

El projecte constituïx un supòsit d’avaluació d’impacte ambiental simplificada, d’acord amb l’article 7.2 de la Llei 21/2013, de 9 de desembre, d’avaluació ambiental, en concordança amb l’epígraf *a*.3r del grup 3 de l’annex II de la llei mencionada.

L’expedient ha seguit el tràmit d’avaluació d’impacte ambiental simplificada, que preveu la secció 2a, capítol 2, del títol II de la Llei 21/2013.

L’article 129 del Decret 173/2024, de 3 de desembre, del Consell, pel qual s’establix l’estructura orgànica bàsica de la Presidència i de les conselleries de la Generalitat, establix que la Direcció General d’Urbanisme, Paisatge i Avaluació Ambiental de la Conselleria de Medi Ambient, Infraestructures i Territori exercix les funcions en matèria d’avaluació ambiental estratègica i impacte ambiental, incloent els sistemes indicadors i les avaluacions ambientals.

Per tot el que s’ha exposat, a proposta del Servici d’Avaluació d’Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que tinc, formule la següent

RESOLUCIÓ

*Primer*

Estimar que el projecte de sondeig per a la captació d’aigües subterrànies en la parcel·la 34, del polígon 05, del terme municipal d’Ibi (Alacant), promogut per Salvador Martínez Terres i Salvadora Ramírez Raso, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària, sempre que s’ajuste a les previsions del projecte, del document ambiental i als térmens del present informe, en particular:

1. No es podran iniciar els treballs per a executar el sondeig mentres no s’haja obtingut, de l’organisme de conca, la concessió o l’autorització prèvies, o s’haja inscrit en el Registre d’aigües.

2. S’han de complir les mesures preventives i correctores establides en el document ambiental, sempre que no siguen contradictòries a les d’esta resolució. Es farà la vigilància ambiental d’acord amb el programa de vigilància ambiental inclòs en el document ambiental, i s’adaptarà i ampliarà a les determinacions d’este condicionat, de manera que es concrete el seguiment efectiu de totes les mesures preventives i correctores plantejades, es definisca el responsable, el mètode i la periodicitat dels controls i informes, així com el mètode i la forma per a la correcció de les desviacions produïdes.

3. En el pressupost del projecte s’haurà d’incloure el cost de les mesures de prevenció i correcció previstes.

4. Des de l’inici, es duran a terme el control i la vigilància efectiva de l’execució de les mesures específiques de prevenció i correcció definides en el document ambiental, i l’adequació correcta d’estes a situacions imprevistes que es puguen produir.

5. Si, durant l’execució de les obres, es troben restes paleontològiques, arqueològiques o etnogràfiques, el promotor haurà de posar el fet en coneixement de l’òrgan competent en patrimoni cultural de manera immediata, i adoptar les mesures pertinents per a protegir-les i conservar-les d’acord amb el que preveuen els articles 63 i 65 de la Llei 4/1998, d’11 de juny, del patrimoni cultural valencià.

6. No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. Així mateix, els residus generats es gestionaran segons la normativa vigent i mitjançant un gestor autoritzat.

7. Els materials extrets de la perforació i els de l’excavació de la bassa de llots són de naturalesa molt similar, i els dos són inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa, el codi LER 17 05 04 (materials naturals excavats). Els materials d’excavació disposen d’una regulació i gestió específica segons l’Orde APM/1007/2017, que regula les normes de valorització de materials excavats per a usar-los en obres i operacions de rebliment diferents de les del lloc a on es van generar. També resultaria aplicable el Decret 200/2004, del Consell de la Generalitat, que regula l’ús de residus inerts en obres de restauració i rebliment (art. 3.1.*a*). No obstant això, pel que fa als detritus del sondeig, s’aplicaria el Decret 200/2004, ja que l’Orde APM/1007/2007 només s’aplica a materials classificats amb el codi 17 05 04. En qualsevol cas, el terreny s’haurà de restaurar perquè es quede amb la morfologia inicial.

8. S’haurà de prevore que el sondeig quede habilitat i disponible per a controls futurs de piezometria i de mostreig de l’aigua subterrània, llevat que l’òrgan competent ho determine innecessari per disposar d’altres opcions o d’una xarxa suficient.

9. A fi de preservar la integritat de l’aqüífer i protegir les aigües subterrànies de l’entrada de contaminants, tant en la construcció de la captació d’aigua com en el segellament i la clausura del pou, s’hauran de complir les instruccions bàsiques de protecció que establix el reglament de domini públic hidràulic.

10. En el cas que el resultat del sondeig siga negatiu o que, per diferents motius, es renuncie a usar-lo, s’haurà de clausurar i segellar, així com restaurar el terreny perquè quede el punt totalment integrat en la superfície, ja que els pous abandonats o en desús constituïxen vies potencials puntuals de contaminació d’aqüífers i de riscos físics per a les persones.

*Segon*

De conformitat amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de publicar-lo en la seu electrònica de l’òrgan ambiental.

B. L’informe d’impacte ambiental perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha autoritzat el projecte en el termini màxim de quatre anys des de la publicació, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si pertoca, siguen procedents en via administrativa o judicial davant de l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte, en els térmens que preveu l’article 48 de la Llei 21/2013, de 9 de desembre.»

  

València, 20 de gener de 2025

Miguel Ángel Ivorra Devesa

Director general d'Urbanisme, Paisatge i Avaluació Ambiental